સંરક્ષણ ભ્રષ્ટાચારના કિસ્સાઓમાં સ્વિડિશ બોફોર્સ તોપનો સોદો ખૂબ ગાજ્યો છે. આજે પણ લોકોને બોફોર્સનું નામ યાદ છે! 16મી એપ્રિલ, 1987ના રોજ સ્વિડિશ રેડિયો (ટીવી નહિ) ઉપર ભારતમાં મોટી લાંચ અપાયાની વાત આવી તે પછી ચેન્નઈના માતબર – પ્રતિષ્ઠિત અખબાર ‘ધ હિન્દુ’માં એમનાં પ્રતિનિધિ ચિત્રા સુબ્રમણ્યમે જાતતપાસ કરીને અહેવાલો આપ્યા ત્યારે સરકાર અને સંસદ ધ્રૂજી ઊઠી હતી. દિવસો સુધી ધાંધલ-ધમાલ ચાલી. વડા પ્રધાન રાજીવ ગાંધીના મિત્ર અરુણસિંહ સંરક્ષણ વિભાગમાં રાજ્યમંત્રી હતા. એમણે જીનિવા અને બોફોર્સનો સંપર્ક સાધ્યો. કંપનીઓ નામ આપવા તૈયાર હતી પણ આ દરમિયાન અરુણસિંહે રાજીનામું આપવું પડ્યું – અને દહેરાદૂનમાં અજ્ઞાતવાસમાં ચાલ્યા ગયા. વી. પી. સિંહે પણ રાજીવ ગાંધીનો સાથ છોડ્યો હતો. સંસદીય સંયુક્ત તપાસની માગણી માટે આખરે રાજીવ સરકાર ઝુકી પણ સમિતિના અધ્યક્ષ શંકરાનંદ કર્ણાટકના હતા. વિપક્ષોએ બહિષ્કાર કર્યા પછી શંકરાનંદે અહેવાલ આપીને આક્ષેપ નકાર્યા. વિપક્ષે એમનું નામ ‘બોફોરાનંદ’ પાડ્યું. આ કેસમાં ઇટાલિયન ઓટાવિયો ક્વોટ્રોચીનું નામ પણ ગાજ્યું પણ તેઓ રહસ્યમય – છુપાઈને ભારતમાંથી પલાયન થઈ ગયા… તાજેતરમાં એમના અવસાનના અહેવાલ આવ્યા હતા. રાજીવ ગાંધીએ સત્તા અને ચૂંટણી પ્રચારમાં પ્રાણ ગુમાવ્યા. હવે ફ્રેન્ચ જેટ ફાઇટર્સનો વિવાદ ચૂંટણી સુધી ચાલશે?